**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL DIDŽIAUSIO LEISTINO VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, PAREIGYBIŲ SKAIČIAUS KLAIPĖDOS MIESTO SAVIVALDYBĖS ADMINISTRACIJOJE NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Padidinti didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių užmokestį iš savivaldybės biudžeto skaičių – 5 pareigybėmis.

Siekiant tinkamai organizuoti darbą Savivaldybės administracijoje įgyvendinant Viešosios tvarkos užtikrinimo ir teisės pažeidimų prevencijos 2016-2018 metų programą didintinas pareigybių skaičius iki 12 etatų. Pareigybių skaičius didinamas palaipsniui, pradedant nuo 2016 m. sausio 4 d.

2016 metais pareigybių skaičius didinamas 5 etatais.

2017 metais pareigybių skaičius didinamas 5 etatais.

2018 metais pareigybių skaičius didinamas 2 etatais

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos kolegija 2015 m. liepos 30 d. posėdyje bendru sutarimu pritarė „Viešosios tvarkos užtikrinimo ir teisės pažeidimų prevencijos 2016-2018 metų programai“ (toliau – Programa). Programoje numatomas Viešosios tvarkos skyriaus darbo organizavimo keitimas per 2016 – 2018 m. reikalauja 12 naujų pareigybių įsteigimo. Programa bus inkorporuota į šiuo metu rengiamą Klaipėdos miesto savivaldybės 2016−2018 metų strateginį veiklos planą.

Įgyvendinant Klaipėdos miesto savivaldybės 2013–2020 metų strateginio plėtros plano I prioriteto *Sveika, sumani ir saugi bendruomenė* 1.5 tikslo *Užtikrinti saugią aplinką miesto gyventojams ir svečiams* uždavinius 1.5.1. *Tobulinti viešosios tvarkos palaikymo sistemą* ir 1.5.2. *Diegti veiksmingas saugumą užtikrinančias priemones*, parengta Programa, kurios tikslas:

* tobulinti viešosios tvarkos palaikymo sistemą diegiant naujoves ir didinti viešosios tvarkos palaikymo efektyvumą – suformuojant kitu nei įprasta darbo grafiku dirbančių darbuotojų grupę. Šios grupės darbuotojai priežiūros ir kontrolės funkcijas vykdytų tiksliniu laiku (slankiuoju grafiku). Tokios grupės steigimo pagrindinis tikslas artėti prie gyventojų ir operatyvaus jų problemų sprendimo;
* įsteigti prevencinių veiksmų koordinavimo pareigybę. Šios pareigybės įsteigimo tikslas plėsti ir stiprinti Savivaldybės vaidmenį, kuriant saugią aplinką miesto gyventojams bei svečiams, ir siekti didinti teisės pažeidimų prevencijos veiksmingumą, skatinti miesto gyventojų ir jų bendruomenių vaidmenį kuriant saugią aplinką, vykdant teisės pažeidimų prevenciją, skatinti jų iniciatyvas, aktyvumą ir savanorystę šioje srityje;
* didinti viešosios tvarkos palaikymo efektyvumą, Klaipėdoje plėsti automatinės eismo priežiūros prietaisų ir integruotos stebėjimo sistemos viešose vietose tinklą;
* didinti organizuojamų patikrinimų skaičių, viešąją tvarką mieste palaikant visą parą, teisės pažeidimų prevenciją mieste organizuoti kompleksiškai. Visa tai sąlygotu apleistų, netvarkomų pastatų ir teritorijų skaičiaus ir tam tikrų mieste daromų teisės pažeidimų mažėjimą. Tokiu būdu miesto gyventojams ir svečiams būtų užtikrinta kur kas saugesnė aplinka.

Vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**3. Kokių rezultatų laukiama.**

Užtikrinta saugi aplinka miesto gyventojams ir svečiams, veikianti viešosios tvarkos palaikymo sistema, įdiegtos veiksmingos saugumą užtikrinančios priemonės.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Preliminariais duomenimis, lėšos (naujų etatų įsteigimas, darbo vietų jiems įrengimas ir darbo priemonių įsigijimas) Programai įgyvendinti sudarytų apie 150 tūkst. Eur. Iš jų apie 116,5 tūkst. Eur sudarytų naujai priimamų darbuotojų darbo užmokestis.

Naujai įrengiamų automatinės eismo priežiūros bei integruotos stebėjimo sistemos viešose vietose paslaugos preliminari kaina apie 213 tūkst. Eur.

**6. Lėšų poreikis sprendimo įgyvendinimui.**

Preliminarus lėšų poreikis 5 darbuotojų darbo užmokesčiui 35292 Eur (su SODROS mokesčiais 46225,46 Eur), darbo vietos išlaikymas 6933,82 Eur (vienos darbo vietos išlaikymo kaštai sudaro 15 % darbuotojo metinio darbo užmokesčio); darbo vietų įrengimas – 7240,50 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos miesto savivaldybės administracijai bus sudarytos galimybės efektyviau organizuoti savo darbą. Neigiamos pasekmės – nenumatyta.

PRIDEDAMA.

1. Teisės aktų išrašas, 1 lapas.
2. Viešosios tvarkos užtikrinimo ir teisės pažeidimų prevencijos 2016-2018 metų programos kopija, 10 lapų.

|  |  |
| --- | --- |
| Savivaldybės administracijos direktorius | Saulius Budinas |